Is dit verkeerd om die Koran te lees?
Vraag: Ek lees die Koran-veral oor Abraham en Ismael. Ek het ook 'n insiggewende stuk oor manna daar gelees. Ek is bewus van
Gereformeerde predikante wat dit ook doen.Is dit verkeerd?
Antwoord: Ek dink dit wat ons in die Nederlandse Geloofsbelydenis oor die verskil tussen die Kanonnieke en die Apokriewe Boeke bely, kan ons help om op die vraag oor die Koran te antwoord, al is die Koran beslis nie 'n "apokriewe boek " nie.
In NGB Art 6 sê ons dat die kerk die apokriewe boeke wel mag lees en daaruit lering trek in soverre hulle met die kanonieke boeke ooreenstem." Hulle het egter geensins sodanige krag of gesag dat iemand deur hulle getuienis enigiets van die geloof of van die christelike godsdiens sou bevestig nie. Hulle mag nie in die minste aan die gesag van die …heilige boeke afbreek doen nie."
Dis vir christene nie verkeerd om boeke oor ander gelowe of die geloofsboeke van ander godsdienste te lees nie. In baie sulke boeke soos in die apokriewe boeke, en ook in die Koran, kry 'n mens interessante historiese gegewens en inligting oor gebruike in vroeër tye.
Maar ons weet dat die Koran vanuit 'n bepaalde geloofsoortuiging geskryf is, Mohammed as profeet en boodskapper van Allah beskou, en Ismael as die seun van Abraham wat die draer was van die Islam. In die Koran is Mohammed die laaste en grootste van die profete en is Islam die ware godsdiens.
Dis nie moontlik om die Koran en die Bybel as gelykwaardige boeke te beskou waaruit ons die ware God, die Vader van ons Here Jesus ken nie.
Uit die Koran leer ons die Islam ken as die godsdiens wat Allah glo deur Mohammed voorgeskryf het.
Uit die Bybel leer ons God ken wat Hom in Jesus openbaar as ons Vader in die hemel.
Om die Islam beter te kan ken (wat in ons tyd en ons land baie nodig is!) en ter wille van die interessantheid daarvan is dit nie verkeerd om die Koran te lees nie. Dis die enigste rede waarom ek al dikwels vertalings van die Koran gelees het, en is sekerlik ook die enigste rede waarom ander predikante dit ook soms doen.